‏י"ז ניסן תשע"ח

‏02/04/2018

ליוצרי הסדרה

"סאלח, פה זה ארץ ישראל "

דוד דרעי, דורון גלעזר ורותי יובל

שלום רב,

שמי עפר אבירן ואני דור שלישי בנהלל.

צפיתי בכל ארבעת הפרקים של הסדרה הכואבת והמדהימה שיצרתם על עליית יהדות צפון אפריקה ו"קליטתם" בארץ. הרבה נאמר ונכתב בעקבות הקרנת הסדרה על הסבל הנפשי והפיזי שחשו הוריך, דוד ואחרים, בעת עלייתם ארצה.   
התאכזבתי קשות שהסדרה היתה חד צדדית; לא שיקפה את המצב בארץ באותם ימים, ולא את המאמצים שעשו רבים מבני ההתיישבות העובדת של אותם ימים ועוד הרבה אזרחים טובים למען עליתם ארצה.

בסדרה שמתם דגש על האטימות והניכור שהיו למקבלי ההחלטות, ורגשות ההתנשאות והבוז שחשו מנהיגי ופקידי הממשלה לגבי יהודי צפון אפריקה שהתבטאו באופן העברתם למקומות מבודדים בנגב: ירוחם, אופקים, שדרות, נתיבות ודימונה. אולם גם חשבתי שבסוף הסדרה יהיה גם פרק אחד שיוקדש לאנשים טובים שתרמו מזמנם ומכוחם למען העליות מצפון אפריקה.

ברצוני לספר על פועלם של אלה שעזרו ופעלו לעליית יהודי צפון אפריקה (והיו רבים כאלה) ומטבע הדברים אתרכז באלה שאני מכיר והכרתי אישית כאן בנהלל.

1. **צבי ביקובסקי – מושב חצב**

בשנת **1949**, ימי מלחמת השחרור, עזב צבי ביקובסקי את משקו בנהלל, את אשתו ושלוש בנותיו והתנדב לעזור בארגון והדרכת בני מושב חצב (מסמיה) שהגיעו מטריפולי ולוב ועלו על הקרקע באותה שנה.

במשך חודשים ארוכים הוא גר במושב חצב והקדיש שעות רבות בהדרכה חקלאית וסייע בארגון מבנה הקהילה והמושב. **הוא לא עשה זאת על מנת לקבל פרס אלא מתוך תחושת שליחות.**

אני אמנם הייתי רק בן שנה כשהתנדב אבל לאחר מכן הכרתי אותו טוב את סבא שלי, צבי.

כמו סבא צבי היו חברי נהלל נוספים שיצאו לעזרת העולים בשנה זו ביישובים אחרים – עזבו את בתיהם על מנת לעזור לאחיהם המתחילים חיים חדשים וקשים בארץ למרות **שהם עצמם חיו בתנאים דלים וקשים ביותר**.

* 1. **יהודה גרינקר – יהודים בהרי האטלס**

יהודה נולד ביסוד המעלה ובבגרותו בשנת 1921 היה ממייסדי נהלל ובעל משק חקלאי בכפר.   
בשנת **1954** הגיע למרוקו כשליח תנועת המושבים. במשך שנתיים עבר מכפר לכפר בהרי האטלס ומתוך 87 כפרים בהם ביקר הוא דאג לעלייתם ארצה של 13,553 נפשות (2,491 משפחות) שהתיישבו בחבל לכיש ובחבל תענך.

שליחותו העלומה בקזבלנקה ובהרי האטלס לא ידועה לרבים ואני מניח שגם אתם לא הכרתם את פועלו וחבל.

הוא היה ראוי להוקרה והערכה והיהודים אותם העלה ארצה משם, שמרו אתו על קשר שנים רבות, כי העריכו וידעו את פועלו הרב.

1. **יוסל'ה רגב (גרבר) וזאבל'ה עמית (סלוצקי) – "המסגרת" - המוסד**

יוסל'ה וזאבל'ה, בני הדור השני בנהלל, נולדו בכפר ובנעוריהם היו מעורבים בהגנת הכפר והעמק. לאחר מכן נלחמו יחד במלחמת השחרור והיו יחד גם ביחידה 101 של אריק שרון.

בשנת 1954 הצטרפו יחד ל"מוסד לתפקידים מיוחדים" וב-**1956** יצאו בשליחות המוסד לאלג'יר ביחד עם נשותיהם וילדיהם.

הם התגוררו בערים אוראן וקונסטנטין ועסקו בהגנת הקהילות והכנת היהודים לעלייה ארצה.

ב-**1959** יצאו השניים שוב לצפון אפריקה והפעם לקזבלנקה, מרוקו. הם היו אחראים על הגנת היהודים וארגון הברחתם את הגבול ועלייתם ארצה באופן לא לגאלי, גם באוניה "אגוז" בין השאר, עד טביעתה.

יחד עבדו עם פעילים מקומיים שעברו הכשרות בצרפת ובארץ ב"מסגרת" – רשת מחתרתית של יהודי מרוקו. 25,000 מיהודי מרוקו הוברחו כך באופן בלתי לגאלי ועלו ארצה בעזרתם של יוסל'ה רגב וזאבל'ה עמית וחבריהם מהמוסד.

על פועלם תוכלו ללמוד גם מספרו של מאיר כנפו "המחתרת היהודית במרוקו בשנים 1955-1964".

בסדרת הכתבות שלכם לא הזכרתם את שליחותם של השניים או של אחרים שעסקו בעבודת קודש זו וחבל.

**ד. "תנועה ללא שם" – הדרכת בני המושבים במושבי העולים**

**ביוני 1954** קרא דוד בן גוריון באסיפה רבת משתתפים בנהלל לבני המושבים הוותיקים, לקום ולחיות בין העולים החדשים שהגיעו מצפון אפריקה למושבי הספר שהוקמו בחבל לכיש ובנגב.

15 משפחות בנהלל (כ-45 נפשות) סגרו את המשקים, מכרו את הפרות ועברו להתגורר למשך שנה-שנתיים במושבי העולים. הם עסקו בהדרכה חקלאית, סייעו בהקמת מערכת החינוך והבריאות בישובים והיו בקשר עם המוסדות המיישבים תוך שיתוף המתיישבים בארגון והקמת מושב וחיי קהילה.

הסופרת ברכה חבס קראה לתנועת התנדבות זו "תנועה ללא שם" כי באמת ללא גינונים והצהרות, במעשים אשר יש בהם כוונה טובה ולא מתוך אדנות והתנשאות, יצאו בני המושבים ובני נהלל בראשם, לעסוק בשליחות חשובה זו.

אכן, זו היתה "תנועה ללא שם" אבל היה בה תוכן מוסרי וערכי אשר ממנו נהנו ולמדו גם המדריכים והמדריכות וגם המתיישבים.

לדעתי, היתה חשיבות ומשמעות רבה לו הייתם מקדישים כמה דקות לסיפור מופלא זה בסדרת הכתבות שלכם.

1. **מעברת שימרון**

בשנת **1951,** כמו במקומות אחרים בארץ, על מורדות תל שימרון הסמוך לנהלל, הוקמה "מעברת שימרון". 150 משפחות מרומניה, מרוקו, טוניס, עיראק ותימן, שוכנו באוהלים ובבדונים מפח בגודל 16 מ"ר עם בית כסא בחוץ וברז מים משותף במורדות תל שימרון.

לבד מהנוף היפה הנשקף משם ומזג האוויר הטוב, התנאים היו קשים מאוד.

אנשי נהלל נחלצו לעזור לעולים החדשים:

מושב נהלל הפריש כ-170 דונם לאנשי המעברה כדי שיוכלו לגדל ירקות לצריכה עצמית; ילדי המעברה מכיתה ג' למדו עם ילדי נהלל בבית הספר היסודי בנהלל ונשות נהלל נרתמו לסייע בעזרי לימוד, ספרי לימוד ובבגדים בעת הצורך לילדים.

בשנת **1952**, בחורף הקשה שפקד את כל הארץ וכאשר סבלם של המשפחות במעברה היה ללא נשוא, התארגן מבצע **"קורת גג"** בנהלל ו-25 ילדים מהמעברה הועברו לתקופת החורף, לכמה חודשים לבתי משפחות בכפר; נשות נהלל לימדו את המבוגרים עברית במבצע "הנחלת הלשון" והמשיכו בכך גם כשהעולים עברו והקימו את העיירה מגדל העמק לידנו.

העזרה שמושב נהלל ותושביו העניקו לתושבי המעברה היתה מתוך כוונה טובה ונעשתה בתום לב.

ייתכן והיו גם רגשי התנשאות בקרב החברים כלפי העולים מצד אחד, אבל מצד שני, רגשות אלה לא הפריעו לעזרה שהעניקו לעולים בכנות רבה.

לסיכום, הארתם בסרט שלכם נקודות מבט חשובות שהתרחשו בצעדיה הראשונים של המדינה ואני יחד עם הרבה מההתיישבות העובדת חשים כיום בושה ורגשי חרטה על היחס וההשפלה שחוו העולים באותם ימים מצד המוסדות המיישבים. אולם התאכזבתי שלא הזכרתם ולו במילה את עבודתם של אנשים רבים מן היישוב שיצאו לעזרת עולי צפון אפריקה ועולי מרוקו בפרט.

הרגשתי שנעשה כאן עוול והצגה חד צדדית של עלייתם וקליטתם של העולים בארץ.

אני רוצה לאתגר אתכם: קחו מצלמה ומיקרופון ובואו לנהלל. תפגשו כאן גברים ונשים מעל גיל 90 שהיו מעורבים בעזרה לעולים החדשים וסיפורם יעלם כשילכו לעולמם אחרי גיל 120.

אני חושב שהכרחי להאיר ולהפנות מבט לא רק על האטימות והדרכים הנלוזות בהן נקטו פקידים בקליטת העולים אלא גם להפנות זרקור לאלו אשר הקדישו מזמנם וחלק חשוב מחייהם לעזרת העולים.

אני מקווה שתיענו לאתגר ותמצאו את הדרך להוסיף פרק נוסף לסדרה המיוחדת והכואבת שיצרתם – פרק שיאיר פועלם של אנשים טובים, בני ההתיישבות הוותיקה, למענם של אנשים טובים, העולים החדשים מצפון אפריקה.

בברכה,

עפר אבירן - נהלל

050-5621195, 04-6515840